정조 7년
癸卯十月十二日未時。上御誠正閣。大臣備局有司堂上前北伯同爲入侍時。領議政鄭存謙。右議政李福源。行司直李命植。左參贊金華鎭。禮曹判書徐有隣。行司直徐浩修。吏曹參判趙時俊。行右承旨朴祐源。假注書李翼晉。記註官金鳳顯。記事官尹行任。以次進伏訖。存謙曰。連日酬應之餘。聖體。若何。上曰。一樣而北關民事。誠爲可悶矣。存謙曰。觀北伯狀聞。北關之歉荒。無異於南關矣。上曰。聞前北兵使所奏。北關反不如南關云。昨年只以三道歉荒爲悶。今則六道皆然。將何以救活乎。以此之故夜不成眠。曉鍾之後。僅能就寢。卿等亦須出謀發慮。講究良策。可也。存謙曰。臣等忝叨不當之重任。徒貽丙枕之憂勤。臣等實無仰奏之辭矣。上曰。北伯事可悶矣。聞以病輟巡云。病若難强。則朝家當體念。而姑先。申飭。可也。有隣曰。以年荒之故。不敢言病。姑未陳疏。而果有實病云矣。上曰。其代果難。大臣預須留念。可也。上曰。松留果得人。而鄭一祥亦。好矣。存謙曰。此人則臣何敢議薦乎。上曰。遠嫌太過矣。以卿之故。終不得廟薦乎。上曰。松留首望。非不好也。而當此乏人之時。何可出外乎。上曰。戶曹便同無判堂。豈不可悶乎。存謙曰。今日封裹。戶判又不進參。此時度支。豈可一日曠務。戶曹判書鄭尙淳。卽爲牌招察任。何如。上曰。依爲之。出擧條上曰。諸道狀聞回啓。可也。存謙曰。此咸鏡監司徐有寧分等狀啓也。安邊等十四邑。置之尤甚。高原等七邑。置之之次。會寧慶源兩邑。置之稍實。仍又備陳民情遑汲之狀。來頭賙賑之方。參互已例。開錄于左。竝令廟堂。稟旨。分付爲請矣。其一新還餉尤甚邑三分二。之次邑折半。稍實邑三分一代捧。待明秋還作本色事也。分等依狀請施行。北關今年穡事。尤甚邑則殆無社里優劣之可分。尤甚邑三分一。之次邑之尤甚社里四分一。稍實邑之尤甚社里。之次邑之之次社里五分一之次邑之稍實社里。稍實邑之之次社里六分一。許令代捧。待明秋還作本色。何如。上曰。右相之意。何如。福源曰。臣意與領相所奏無異。而社分等已有虛實相蒙之弊。里分等則似尤難便矣。上曰。舊北伯之意。何如。命植曰。今年捧糴。毋論某色。若得充數則幸矣。代捧一節。有難防塞。而三分二則已例所無。大臣所請三分一。四分一。許施。似好矣。上曰。有司堂上之意。何如。華鎭曰。新還之三分二代捧。不但無前例。且過分數。酌量許施。似好矣。有隣曰。三分二代捧。雖有湖西今年之例。而湖西則只是尤甚邑尤甚面里而已。北道則全一邑。衆寡縣殊。不可比同。以折半以下。次次分數許施。恐合事宜矣。浩修曰。道臣所請代捧分數。似必參量目下民情。而考之已例。三分二代捧。則未有可據。大臣所達分數。似爲適中矣。時俊曰。新還餉之尤甚邑三分二。之次邑折半代捧者。分數稍過。且無前例。大臣所奏。似爲得中矣。上曰。北關年事。最被極備之災。田畓各穀。俱未免消瀜。且其被災形止。與畿湖之穴農。不可比而同之。社里分等。虛實易混。依狀請只以邑名分等。新還代捧。尤甚邑折半。之次邑三分一。稍實邑四分一。爲之。可也。存謙曰。此咸鏡監司徐有寧狀啓也。備陳南北關慘歉之狀。仍以爲尤甚邑。則歲後設賑。在所不已。而雖於歲前。隨其緩急。以爲方便接濟之地。之次邑中尤甚處。亦不可不略略精抄。一體賑救爲辭。而其一。交濟穀散在條中。折米二萬五千石。爲先許劃。以爲飢民白給救活之資。其一。道內備局句管私賑穀中。折米限一萬石。特許區劃。以補賑資。其一。設賑各邑。三衙門耗穀折米。限五千石劃給。以補賑資事也。交濟穀散在條中。各穀二萬五千石。備局句管私賑穀中。各穀一萬石。三衙門耗各穀五千石。合四萬石。爲先以皮各穀劃給。以爲賑濟之資。何如。上曰。右相之意。何如。福源曰。折米之規。他道所無。領相所奏。臣意亦然矣。上曰。舊北伯之意。何如。命植曰。北關折米之法。異於他道。皮穀中稷唐牟麥耳麥之屬。飢民所食。無異正穀。若皆折米分賑。則耳麥三石。爲米一石之代折。事甚無謂。來頭又難保其更無加請。今番只以本色許施。其中略以正穀參劃。似好矣。上曰。有司堂上之意。何如。華鎭曰。狀請折米。雖不可準數許施。皮穀四萬石。似有不足之慮矣。有隣曰。折米四萬石所請。皮穀四萬石許施。則恐有不足之慮。若加一萬之數。則恐合事宜矣。浩修曰。先以四萬石區劃。且觀來頭續請。以爲鱗次闊狹之道。恐合事宜。而但四萬石。全是皮穀。則以今北路民情。似有未足之慮矣。時俊曰。賙賑之法。不必全用米穀。他道所劃。則皮穀多。而米穀少。今於北道。獨何可許以純米乎。先以皮穀。參錯區劃。似宜矣。上曰。以今所許。較其所請。其數太不相當。而道伯更當參量民勢。必有從後加請之擧。姑依卿言。分付賑資之以皮穀。全數劃給。事甚如何。雖不一遵折米之法。豈無闊狹之擧。所劃穀物。自本司。就其穀簿。細加參量。正雜穀通同。分數區劃。可也。存謙曰。其一。鏡城以北及三甲兩邑內寺奴貢米。限明秋退捧事也。自前設賑之歲。已多停退之例。今年奴貢米。限明秋折半退捧。何如。上曰。旣有丙申已例。何可分數。依狀請竝許停退。可也。存謙曰。其一。明春開賑之後。尤甚之次邑還上。萬無繼巡之望。各邑原軍餉稍裕處。毋論原還。軍餉交濟等穀。參酌移劃。從便補給事也。裒益之政。朝家之所已行會者。而災歲移粟。連有已例。依請許施。分留狀啓時。以爲從實入錄之地。何如。上曰。依爲之。存謙曰。其一空名帖。限一千張特爲成送。以爲補賑事也。自前設賑之時。輒皆請得補賑。依請許施。何如。上曰。依爲之。存謙曰。其一。嶺南浦項倉穀。限三萬石區劃。以爲還民繼給事也。北道交濟倉設置。寔出於南北關交濟之意。還穀則二留一分。穀儲素稱充實。災歲賑還之資。若不能取辦於其中。此豈當初設倉之意哉。且嶺東九郡。已有浦項穀移送之擧。而嶺沿穡事。又多失稔。力屈勢分。難督其遠輸。此則置之。何如。上曰。右相之意。何如。福源曰。浦項穀元數不多。而前旣移劃嶺東。本道年事。又未免失稔。恐不可盡數劃送於他道矣。上曰。舊北伯之意。何如。命植曰。在前北道無交濟倉之時。若値凶荒。辦穀無路。不得不移轉於嶺南。而今則交濟倉。設置已久。穀物頗饒。以此取用。雖至傾庫。本倉未竭之前。不必更請於他道。越險遠來。臣意則勿爲許施。似好矣。上曰。依爲之。存謙曰。其一。記付白木中。限一百同。特爲劃給。以爲趁今貿穀補賑事也。以今年綿農失稔之故。有記付木劃給之請。而北關木儲。本自不敷。且無前例。此則置之。何如。上曰。舊北伯之意。何如。命植曰。今年穡事。旣至大無。則貿穀之路。似未容易。雖勿許。恐爲得宜矣。上曰。有司堂上之意。何如。有隣曰。戊子旣有關西木請得之例。故道臣所請。似出於此。而北關木儲。自來不敷。姑觀前頭。更議則恐好矣。浩修曰。考之戊子前例。則有請得關西木一百同。以補賑資之事。今玆道臣所請。似援此例。而但咸興以大營府。本來留儲不敷。所謂封不動。錢未滿三萬兩。木未滿三百同。以此留儲。又爲除出百同木。則雄府財力之漸縮可悶。民情雖急。恐不可輕易許施矣。上曰。依爲之。存謙曰。其一。甲山三水茂山鍾城穩城慶源等六邑。以海路之遠。貿鹽最難。本營所在官船稅錢。限七百兩劃給。貿鹽分俵救活事也。災年救荒。鹽醬最緊。且有前例。依請許施。何如。上曰。依爲之。存謙曰。監兵營各邑月課米。停減補賑事。備局句管。奴貢米許給補賑事。每當災歲。輒皆許施。竝依狀請施行。何如。上曰。依爲之。存謙曰。明川以南。今年進俸吏停止事。道內尤甚之次設賑邑。京外定配罪人。限明秋勿定配所事。推奴徵債。限明秋防禁事。竝依狀請許施。何如。上曰。依爲之。存謙曰。北伯分等狀啓。今已來到。而賙救之政。不容少緩。行副司直李在學北道監賑使差下。使之趁念間辭朝。何如。上曰。依爲之。存謙曰。嶺南尤甚邑新還代捧事及豆太失稔處。以租代捧事。前已行會。而嶺伯分等狀啓中。以爲本道尤甚邑之新還代捧。敬依綸音。已爲知委。而之次稍實邑之分數代捧。亦有昨年已例。之次邑四分一。稍實邑五分一。準折代捧爲請矣。之次邑尤甚面里四分一。之次邑之次面里。稍實邑尤甚面里。五分一。之次邑稍實面里。稍實邑之次面里六分一代捧事。分付。何如。上曰。依爲之。存謙曰。此京畿監司沈頤之狀啓也。備陳道內災結不足之狀。仍以爲地部元劃災五千七百結外。五千五百九十六結六十七負三束加劃事。請令廟堂。稟旨。分付爲辭矣。以今年畿甸之災荒災結之數。減於昨年者。可見其精約。依狀請許施。何如。上曰。依爲之。存謙曰。此平安監司李性源狀啓也。以爲江界今年應納體蔘。已爲措備。而餘數爲三十斤零。尾蔘則例貿別貿合爲四十斤。而未備之數。爲十五斤之多。本府以尤甚邑民情遑急。一切責納。實無準捧之望。依戶曹定式。尾蔘十五斤代。備納體蔘十斤二兩。而體蔘餘數二十斤。以明年例貿價。許令先下。豫爲貿置。則以上兩條。實爲江民之大利。竝令廟堂。稟旨。分付爲請矣。江界蔘政。關係交鄰之需。近因蔘産漸縮。民戶流亡。轉成痼弊。莫可收拾。今年尾蔘不足之數。本府民情。願將體蔘而代納者。其勢誠窮矣。其情亦慼矣。況本府以尤甚邑。目下民勢。極其遑急。以本色一切責納。有非懷保之政。至於體蔘餘數二十斤零。以明年例貿價。許令先下。預爲貿置。非但爲明年預備之道。亦可爲目下救荒之要。事甚便宜。竝依狀請許施。何如。上曰。依爲之。存謙曰。右參贊李在簡。行左承旨徐有防資望才諝。俱合參聞廟謨。備局堂上差下。牌招察任。何如。上曰。依爲之。竝出擧條。上曰。戶判牌去來催促。鳳顯承命出傳。上曰。戶判何爲無端違牌乎。有實病乎。存謙曰。飭敎牌招之下。又爲違牌。一向引入。曠務可悶。戶曹判書鄭尙淳今姑許遞。何如。上曰。依爲之。出擧條。上曰。戶判望外任外。有幾人乎。亞銓奏之。可也。時俊曰。李命植金華鎭鄭民始鄭好仁徐有隣也。上曰。鄭一祥事。卿之避嫌。過矣。存謙曰。新資中李在簡。好矣。福源曰。鄭一祥好矣。上曰。會講一二所上試官入侍。鳳顯承命出傳。右參贊李在簡。行司直鄭好仁進前。上曰。今番則果無冤屈之人乎。在簡曰。以十四分比較。見漏者有之矣。上曰。嶺南人多爲之乎。在簡曰。一所三人矣。好仁曰。二所五人矣。上曰。同年進士及第者。有之云乎。在簡曰。崔璧年纔二十三。新榜參進士。又爲及第。善於製述云矣。上曰。京居幾人乎。在簡曰。一所一人矣。好仁曰。二所二人矣。上曰。生畫何當爲之。而有幾窠乎。在簡曰。再明爲之。而只有一窠。當赴者二十餘人矣。上曰。渡海譯官。使之入來。鳳顯承命出傳。譯官朴道洵韓廷脩進伏楹外。上曰。何時入去乎。道洵對曰。六月初六日發船。九月初十日還發矣。上曰。彼中事情能知之乎。道洵對曰。島中別無他事。但年事失稔。島人只以甘藷延命。而對馬一島。東西三百五十里。南北七十里。山勢矗立。無開野處。只有山田。耕食豆太。關白年近六十。始立儲嗣。而年甫十三。故待其十六歲。將欲休退云云。而比若濟州之民。不能詳知京中事者。然馬島之人。不能詳知江戶事情云矣。上命譯官退出。上曰。北道事多有未了案。專恃卿等矣。卿等還家之後。各別留意講究。細細商量。條條陳列。與舊北伯。互相往復。期於使予。忘北顧之憂。北伯之病。詳問輕重。以爲早卽變通。可也。上命退。諸臣以次退出。